Mette Reissmann (S), 2013-06-03:
Uddannelse på alle niveauer står det socialdemokratiske hjerte nært.
Det er regeringens ambitiøse mål, at vores børn og unge skal være den bedst uddannede generation i danmarkshistorien.
Alle børn og unge skal have mulighed for at tage en uddannelse af høj kvalitet uanset social baggrund og opvækst.
Danmark har brug for en veluddannet arbejdsstyrke og et velfungerende uddannelsessystem, hvis vi skal sikre dansk økonomi og skabe job i fremtiden.
Socialdemokraterne har viljen til at investere i uddannelse, og vi har modet til målrettet at prioritere.
Det danske SU-system styrker unges muligheder i livet.
Det hjælper dem til at realisere deres drømme og til eventuelt at gå andre veje end dem, de kender fra deres familie eller omgangskreds.
Tykkelsen på ens tegnebog må ikke afgøre, om man får en uddannelse.
Regeringen har ønsket en reform af SU-systemet, fordi vi står over for to overordnede udfordringer i forhold til vores SU-system, nemlig at de unge i Danmark kommer sent i gang og bliver sent færdige med deres uddannelser og dermed kommer sent ud på arbejdsmarkedet, og at SU-systemet på nogle områder er dyrere og mere gavmildt, end der reelt er behov for.
De to udfordringer løser vi med de to lovforslag, vi sambehandler her i dag.
Med vores løsning er det lykkedes os i en krisetid at bevare og udvikle vores enestående SU-system, så vi forsat værner om en af de mest værdifulde rettigheder, velfærdssamfundet giver os, nemlig gratis uddannelse til alle uanset social baggrund og økonomisk råderum.
Samtidig får vi råd til SU til de mange flere unge, som vi i fremtiden ønsker skal stå med et eksamensbevis i hånden.
De to lovforslag, vi behandler i dag, udmønter aftalen mellem regeringen, Venstre, Det Konservative Folkeparti, Dansk Folkeparti og Liberal Alliance om en reform af SU-systemet.
L 225 omfatter ti initiativer, der reformerer og målretter SU-systemet med det formål at bringe de studerende bedre igennem deres studier og tættere på normeret tid.
Det sker bl.a. ved at sikre de studerende, som starter deres videregående uddannelse inden for 2 år efter adgangsgivende eksamen, SU i op til 12 måneder ud over normeret tid; ved at sætte en grænse for hvor mange ungdomsuddannelser, det er muligt at begynde på med SU; ved at dæmpe reguleringen af SU i perioden 2014-2021; og ved at stille en bonus i udsigt for de studerende, som bliver færdige på under normeret studietid.
L 226 omfatter fire initiativer, der skal skabe grundlag for en aktiv studiekultur med gode rammer og med færrest mulige barrierer for de studerende.
For vi vil skabe de bedste forudsætninger for, at de studerende kan gennemføre deres studie inden for normeret tid.
Det gør vi bl.a. ved at forslå obligatorisk tilmelding til fag og prøver svarende til et fuldt studieår; ved at skabe bedre rammer for merit for de studerende, som har et studieophold på en anden institution eller studieskift; og ved at give mulighed for vinteroptag, vinterstart og skabe bedre overgange mellem bachelor- og kandidatuddannelser.
Socialdemokraterne mener, at det er et udtryk for en fornuftig balance, når vi med reformen sikrer fremdrift og fleksibilitet i studierne ved at stille krav både til de studerende og til universiteterne.
Det er derfor fornuftigt at bede universiteterne om at tage ansvar for at nedbringe den gennemsnitlige studietid markant.
Det er et benspænd af bureaukratisk karakter, som de studerende har stået over for, så derfor er der også glæde blandt de studerende, når vi går ind og fjerner en del af disse benspænd.
Det er også fornuftigt at binde den studerendes fremdrift på studiet tættere sammen med SU.
Det er fornuftigt at øremærke 12 måneders ekstra SU til alle, der starter mindst 2 år efter, de har taget deres ungdomsuddannelse.
Starter man senere, men skifter studie, så beholder man også den ekstra SU.
Bliver man syg eller stresset, har man som i dag selvfølgelig forsat mulighed for at få dispensation i SU-systemet, så man har en fair chance for at færdiggøre sin uddannelse.
Det har været helt centralt for Socialdemokraterne at sikre en balance, så særlig de fagligt svage unge forsat kan afprøve forskellige uddannelser, inden de finder deres rette hylde, og derfor er vi rigtig glade for, at vi med lovforslaget har et maks. på fem ungdomsuddannelser med SU.
Unges uddannelser er topprioritet for regeringen, og vi investerer flere midler i uddannelse, end nogen anden regering har gjort.
Op mod 50 mia. kr. forventer regeringen at bruge på uddannelse af unge i 2013.
Det gør vi, fordi vi vil skabe grobund for, at vores børn og unge bliver den dygtigste generation i danmarkshistorien.
Med SU-reformen frigør vi ressourcer, hvilket er med til at styrke den danske økonomi, så vi kan udvikle flere nye job i den private sektor – også til glæde for de nyuddannede.
Målretningen af SU-systemet ændrer ikke på, at man også fremover i Danmark vil have verdens mest generøse SU-system, eller på, at vi vil have et SU-system, der fremmer alle unges muligheder for at gennemføre en uddannelse.
Socialdemokraterne støtter derfor de to forslag.